Kitsmiljoenêr 'sien wennommers in 'n droom' | Maroela Media
Die werklose wenner van die onlangse Lotto-boerpot sê die nommers wat hom R15 miljoen in die sak besorg het, het in 'n droom aan hom verskyn.
Ná jare lange pogings om 'n ekstra inkomste te verdien, het dié pastoor van Polokwane in Limpopo nooit gedink hy sou eendag 'n kitsmiljoenêr wees nie, hoewel hy altyd gedroom het van finansiële vryheid.
Die 59-jarige pastoor, wat al die afgelope 20 jaar werkloos is, sê hy glo sy wengeld is 'n geskenk van God. Hy het deur die jare verskeie maniere probeer om 'n inkomste mee te verdien, insluitend Spaza-winkels en ander maniere van informele handel, en hy boer ook deeltyds op klein skaal.
Volgens die pastoor het die wennommers in 'n droom aan hom verskyn en toe hy wakker word, het hy geen tyd verspil om dié gelukkige nommers te gaan speel nie. "Ek het besluit om die kans te vat en het my R20-kaartjie gekoop. Ek is bly ek het dit gedoen!" sê hy.
Hy het die regstreekse uitsending van die Lotto-trekking op televisie gemis, maar het op pad huis toe sy nommers by 'n Lotto-afsetpunt nagegaan. Daar het hy besef dat hy die boerpot losgeslaan en dat sy lewe onherroeplik verander het.
Die gelukkige wenner sê hy wil sy miljoene gebruik om die kerk te help, sy liefde vir boerdery na te jaag en ook terug te gee aan die mense naaste aan hom wat hom in moeilike tye bygestaan het. En natuurlik beplan hy om ook sy vrou van die afgelope 20 jaar 'n bietjie te bederf.
"Ek wil haar bederf as 'n teken van waardering teenoor haar, om dankie te sê dat sy aan my sy gebly het toe dinge nie goed gegaan het nie. Ek kan haar nou uiteindelik die lewe gee wat sy verdien. Mense het vir haar gesê om my te verlaat toe ek platsak was. Vandag is ek 'n miljoenêr!"
In die nuus Lotto
Lotto kom ni van God nie. I teen deel die WOORD waarsku my en jou teen Dobbelary. Wees versigtig vriend.
Ek vra ook maar net. Waar asb. Ek weet die NG Kerk het ons altyd teen dit gewaarsku, maar ek sou ook graag die gedeelte in die skrif wou sien. Kan jul my asb inlig?
Baie geluk pastoor , maar weet dit net so vinnig soos jou droom bewaarheid is net so vinnig kan dit in n nagmerrie ontaard. As jy nie geld en rykdom gewoond is nie moet jy meer versigtig wees. Daar is talle wat dit al gewen het en vandag niks oor het nie. Hier by ons was n persoon wat ook miljoene gewen het en waar is hy vandag niemand weet nie. Hy het karre gekoop , vriende op vakansies gevat sy vrou gelos en nog vele meer.